KZN-tesourie tree op teen ‘Mafia-groep’Argieffoto KwaZulu-Natal se tesourie het Dinsdag ŉ hofbevel teen ŉ selfverklaarde sakemafiagroep verkry wat sakeondernemings en regeringsbeamptes in dié provinsie “as gyselaars aanhou”. Belinda Scott, LUR vir finansies, het in ŉ verklaring gesê sy het ŉ tussentydse bevel by die hooggeregshof in Pietermaritzburg verkry teen die Amadelangokubona Business Forum, die Federation for Radical Economic Transformation (FFRET) en hul leier, Malusi Zondi. Dié forums het al in die verlede eThekwini Metro-raadsvergaderings en talle multimiljoenrandse konstruksiepersele en projekte van die Suid-Afrikaanse nasionale padagentskap betree en aktiwiteite ontwrig. Die twee groepe het die afgelope twee jaar ŉ reputasie opgebou dat hulle openbare en privaatgefinansierde konstruksiepersele betree en 30% van alle werk, tenders of werksgeleenthede eis. ŉ Vergadering van die KwaZulu-Natalse departement van gesondheid is op 6 September ontwrig, glo deur die groep wat Musa Gumede, hoof van die departement, as gyselaar aangehou het. ŉ Video van dié voorval is wyd op sosiale media versprei. Luidens Scott se verklaring hou die hofbevel verband met daardie voorval, asook ŉ voorval waarin ŉ groep van sowat 40 mense by haar kantoor opgedaag en geëis het dat sy hulle toespreek oor ŉ ingrypingspan wat ernstige korrupsiedade in die KwaZulu-Natalse departement van gesondheid moes ondersoek. Die respondente word daarvan beskuldig dat hulle onwettig opgetree het deur werkers van die provinsiale tesourie te intimideer, te teister en te dreig en by hul daaglikse aktiwiteite ingemeng het. Scott het gesê die bevel is bekom om die tesourie se eiendom, sy werknemers, administrateurs, beamptes, kontrakteurs en subkontrakteurs sowel as hul projekte te beskerm. Scott het verder ook ŉ strafregtelike saak teen die oortreders aanhangig gemaak en gesê dat sy die volle ondersteuning van Willies Mchunu, premier van KwaZulu-Natal, asook die provinsiale kabinet geniet. “Die regering sal nie as gyselaars aangehou word deur mense wat hul besig hou met kriminele aktiwiteite nie.” Die forum het tot 9 November om te reageer. Tot en met dan mag sy lede nie verskeie regeringsgeboue, waar onder Natalia House, die Nomalanga-gebou en die Tesourie-gehou in Pietermaritzburg se middestad betree nie. Die eThekwini Metro het vroeër vanjaar minstens R1 miljoen aan die Federation for Radical Economic Transformation geskenk om ŉ konferensie te hou.